ORDE do 13 de maio de 2008 pola que se convocan axudas económicas para a realización de actividades de formación dirixidas ao profesorado de niveis non universitarios da Comunidade Autónoma de Galicia durante o ano 2008 e organizadas polos movementos de renovación pedagóxica ou polas asociacións e fundacións con fins pedagóxicos, legalmente constituídas, e se aproban as súas bases reguladoras.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 22/05/2008

O Estatuto de autonomía de Galicia establece, no seu artigo 31, a súa competencia plena para o regulamento e administración do ensino en toda a súa extensión, niveis e graos, modalidades e especialidades, no ámbito das súas competencias e sen prexuízo do disposto no artigo 27 da Constitución e nas leis orgánicas que o desenvolvan.
O artigo 1 da Lei orgánica 2/2006, do 3 de maio, de educación establece como un dos principios da educación o esforzo compartido polo alumnado, familias, profesorado, centros, administracións, institucións e o conxunto da sociedade, para asegurar unha educación de calidade con equidade. Esta mesma lei sinala no seu artigo 102 que a formación permanente constitúe un dereito e unha obriga de todo o profesorado e unha responsabilidade das administracións educativas e dos propios centros.
A Consellería de Educación e Ordenación Universitaria, consciente da importancia que ten a formación permanente do profesorado de cara á mellora da calidade do ensino e á potenciación no uso do galego e a renovación da metodoloxía e das técnicas didácticas que se aplican nos centros docentes, e consciente da repercusión e incidencia real que teñen os movementos de renovación pedagóxica, as asociacións e fundacións pedagóxicas e as organizacións sindicais do ámbito educativo, en canto a que contribúen ao desenvolvemento deste proceso e potencian a realización de actividades de perfeccionamento, pretende facilitar o logro destes obxectivos a través da concesión de axudas económicas.
Na súa virtude, esta consellería, en uso das competencias que lle atribúe o Decreto 585/2005, do 29 de decembro, polo que se establece a estrutura orgánica da Consellería de Educación e Ordenación Universitaria,
DISPÓN:
Primeiro.-Obxecto.
Convócanse, en réxime de concorrencia competitiva e de acordo co disposto no artigo 5.2º da Lei 9/2007, do 13 de xuño (DOG do 25 de xuño), de subvencións de Galicia, axudas económicas para a organización durante o ano 2008 de actividades de formación do profesorado, que estean homologadas pola Consellería de Educación e Ordenación Universitaria e dinamicen o ensino en galego, e dirixidas ao profesorado e persoal docente especializado de niveis non universitarios.
Segundo.-Financiamento.
O importe máximo total das axudas que se concedan é de 98.964 euros, con cargo ao concepto orzamentario 09.O2.422I.481.0. A cantidade máxima que se concederá por movemento de renovación pedagóxica ou asociación non será superior a 12.000 euros.
Terceiro.-Beneficiarios.
Poderán ser beneficiarios destas axudas as organizacións sindicais do ámbito educativo, os movementos de renovación pedagóxica, as asociacións e fundacións pedagóxicas e seccións educativas destas que dependan de organizacións de ámbito nacional, legalmente constituídas e recoñecidas, cando nos seus estatutos figure como fin preferente a formación do profesorado e desenvolvan as súas actividades na Comunidade Autónoma de Galicia.
Cuarto.-Solicitudes.
As organizacións sindicais do ámbito educativo, os movementos de renovación pedagóxica e as asociacións e fundacións pedagóxicas interesadas deberán dirixir as súas solicitudes, segundo o modelo que figura no anexo I, á Consellería de Educación e Ordenación Universitaria, Dirección Xeral de Ordenación e Innovación Educativa, San Caetano s/n, 15781, Santiago de Compostela.
As solicitudes deberán presentarse no rexistro xeral da Consellería de Educación e Ordenación Universitaria, nas súas delegacións provinciais ou nos lugares que determina o artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, xunto coa seguinte documentación:
A. Programa das actividades desenvolvidas ou que van desenvolver, conforme o modelo que figura no anexo II.
B. Orzamento, segundo o modelo do anexo IV, tendo en conta os gastos e pagos que se poden xustificar de acordo cos módulos económicos e os conceptos que figuran no anexo III.
C. Declaración xurada asinada polo representante legal do movemento de renovación pedagóxica, da asociación ou da fundación indicando se solicita ou recibe outras axudas para o desenvolvemento da actividade, debendo sempre xustificar os gastos para os que solicita a axuda. En caso negativo, tamén declaración xurada de non ter solicitado ningún outro tipo de axuda para esa mesma actividade.
D. Declaración responsable, por parte das persoas ou entidades, de non estar incursos nas prohibicións para obter a condición de beneficiario ou entidade colaboradora, segundo o disposto no artigo 10 da Lei 9/2007, de subvencións de Galicia, do 13 de xuño (DOG do 25 de xuño).
E. Copia compulsada dos documentos que acreditan a súa constitución legal.
F. Para aquelas entidades que o precisen, copia compulsada dos estatutos da entidade adaptados á Lei orgánica 1/2002, do 22 de marzo (BOE do 26 de marzo), segundo a disposición transitoria única do Real decreto 1497/2003, do 28 de novembro, polo que se aproba o Regulamento do rexistro nacional de asociacións e das súas relacións cos restantes rexistros de asociacións.
G. Copia do CIF.
H. Documentación acreditativa da representación que exerce o solicitante.
I. Certificación bancaria da conta corrente a nome da entidade.
A documentación das letras E, F, G, H e I non terá que ser achegada polos movementos de renovación pedagóxica nin polas asociacións e fundacións pedagóxicas que xa recibisen axudas económicas en anos anteriores, sempre e cando non haxa variación nos seus datos e que os estatutos estean adaptados á lei vixente.
De acordo co establecido no artigo 71 da Lei 30/1992, do 26 de novembro, de réxime xurídicos das administracións públicas e do procedemento administrativo común, para aquelas solicitudes que non acheguen os documentos anteriormente sinalados, requirirase o interesado para que nun prazo de dez días emende as faltas ou remita os documentos preceptivos; de non facelo considerarase que desistiu da súa petición e arquivarase o expediente nos termos previstos no citado artigo.
De conformidade co preceptuado na disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os solicitantes consenten que a Administración faga pública nos rexistros regulados neste decreto os datos relevantes referidos ás axudas recibidas. A negativa expresa a esta autorización poderá dar lugar á exclusión do proceso de participación ou demais efectos previstos no punto 2 desta mesma disposición adicional.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Quinto.-Prazo de presentación.
O prazo para a presentación de solicitudes será de dous meses contados a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo fora inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
Sexto.-Requisitos das actividades.
As actividades (deseño, convocatoria, publicidade, desenvolvemento, certificacións, etc.) faranse en galego e de acordo co Decreto 173/1982, sobre normativización da lingua galega, e coa disposición adicional da Lei 3/1983, de normalización lingüística, e irán dirixidas ao profesorado da comunidade autónoma que reúna os requisitos sinalados na disposición primeira desta convocatoria.
Sétimo.-Temática das actividades.
Financiaranse prioritariamente aquelas actividades que fomenten o ensino en galego e que coincidan basicamente cos obxectivos xerais da política educativa establecidos pola Consellería de Educación e Ordenación Universitaria, especialmente os definidos nos plans de formación e que versen sobre os seguintes temas considerados como prioritarios:
a) Deseño e desenvolvemento curricular.
b) Educación en valores.
c) Atención á diversidade.
d) Atención ao alumnado inmigrante.
e) Educación de adultos.
f) Modalidades, técnicas e instrumentos de avaliación.
g) Xestión e organización de centros educativos.
h) Orientación e titoría.
i) Convivencia escolar.
Oitavo.-Contía das axudas.
A contía das axudas establecerase en función do número de solicitudes, da adecuación dos proxectos ao establecido no artigo 7º desta convocatoria e da dispoñibilidade orzamentaria. Todas as actividades que resulten seleccionadas, e sempre que a dispoñibilidade orzamentaria o permita, recibirán unha cantidade mínima de 500 euros. A distribución do resto farase en función do número de persoas asistentes e, do número de horas reais de docencia correlativas coas acreditadas na memoria final da actividade para á súa homologación definitiva. Terase en conta, ademais, que a axuda total concedida a cada actividade sumada a outros recursos que se obteñan, non exceda os gastos orzados para ela.
Noveno.-Comisión de selección.
Presidenta: titular da Dirección Xeral de Ordenación e Innovación Educativa, ou persoa en quen delegue.
Vogais:
-Titular do Servizo de Formación do Profesorado.
-Titular do Servizo de Ordenación e Innovación Educativa.
-Un funcionario da Consellería de Educación e Ordenación Universitaria, que actuará como secretario, con voz e sen voto.
-Por cada un dos sindicatos da Mesa Sectorial Docente poderá asistir unha persoa representante ás sesións da comisión con voz e sen voto. O nome da persoa representante sindical seralle comunicado á presidenta da comisión de selección coa debida antelación.
Décimo.-Resolución da convocatoria.
Unha vez rematado o proceso de selección, formularáselle a proposta de concesión de axudas á conselleira de Educación e Ordenación Universitaria, determinando en cada caso a súa contía. A orde de concesión de axudas será publicada no Diario Oficial de Galicia.
Contra esta resolución os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso administrativo no prazo de dous meses perante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
O prazo máximo para resolver as solicitudes correspondentes ás accións especificadas nesta orde será de seis meses, contados a partir da publicación desta convocatoria no Diario Oficial de Galicia. O vencemento do prazo máximo sen que sexa notificada a resolución, lexitima os interesados para entender desestimada por silencio administrativo a solicitude de concesión da subvención.
Décimo primeiro.-Libramento das axudas.
O pagamento das axudas económicas concedidas farase nun só libramento, unha vez feita a debida xustificación de gastos. A xustificación farase nos seguintes prazos: ata o 15 de outubro de 2008 para as actividades realizadas ata o 30 de setembro, e ata o 30 de novembro de 2008 para as actividades que se realicen en outubro e novembro do mesmo ano. A devandita xustificación farase unicamente polos conceptos e módulos que figuran no anexo III e de acordo coas instrucións que figuran no anexo V.
As actividades das que se xustifica o gasto deben contar con homologación definitiva antes do 15 de outubro para aquelas realizadas ata o 30 de setembro, e antes do 30 de novembro de 2008 para as que se realicen en outubro e novembro do mesmo ano.
Para poder percibir a axuda concedida, o número de asistentes con dereito a certificado non deberá ser inferior ao 50% das prazas ofertadas, e en ningún caso, este número poderá ser menor de 10.
Cando a xustificación de gastos e pagos non se axuste aos anexos III e V, por presentar facturas ou recibos incompletos ou incorrectos, pagarase unicamente a cantidade da axuda concedida correctamente xustificada.
No caso de que a documentación xustificativa presentada non complete o importe dos ingresos totais da actividade, a contía da axuda modificarase en proporción aos ingresos debidamente xustificados.
Décimo segundo.-Modificación da adxudicación.
O importe da axuda, tendo en conta os recursos que xere a actividade e outras subvencións ou axudas para a mesma finalidade, poderá reducirse no suposto de que, á hora de presentar a xustificación da axuda, houbese unha diminución dos gastos orzados que supoña que a axuda supera a diferenza entre os ingresos e os gastos reais.
Décimo terceiro.-Obrigas dos beneficiarios.
Son obrigas dos beneficiarios das axudas as establecidas no artigo 11 da Lei 9/2007, do 13 de xuño, de subvencións de Galicia (DOG do 25 de xuño).
Décimo cuarto.-Incumprimento das obrigas.
O beneficiario deberá reintegrar total ou parcialmente a axuda pública percibida no suposto de incumprimento das condicións establecidas para a súa concesión. Igualmente serán causas de reintegro as establecidas no artigo 33 da Lei 9/2007, do 13 de xuño, de subvencións de Galicia.
Calquera alteración das condicións tidas en conta para a concesión das axudas e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión, segundo o artigo 17.4º da Lei 9/2007, do 13 de xuño, de subvencións de Galicia.
Décimo quinto.-Inspeccións.
A Consellería de Educación e Ordenación Universitaria poderá levar a cabo as inspeccións oportunas orientadas a comprobar a veracidade dos datos facilitados, así como a utilización dos fondos concedidos.
Décimo sexto.-Fiscalización e control.
O beneficiario terá a obriga de facilitar toda a información que lle sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio da súas funcións de fiscalización e control do destino das axudas.
Disposicións derradeiras
Primeira.-Autorízase a Dirección Xeral de Ordenación e Innovación Educativa para ditar as instrucións necesarias para a aplicación e desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 13 de maio de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "09800D006P024.PDF"
ANEXO V
Xustificación de gastos:
-Os gastos da actividade xustifícanse con:
1. Recibos, facturas e folla resumo que se presentarán por duplicado.
(Orixinais ou copias compulsadas).
2. A folla resumo (ver anexo VI) debe conter os seguintes puntos:
a) Ingresos totais:
b) Especificación do gasto:
-Ensino (ver anexo VII e anexo VIII):
-Persoal subalterno:
-Material:
-Outros gastos de relatores e coordinador (ver anexo IX):
-Outros gastos:
c) Gastos totais:
-Cada actividade debe xustificarse por separado.
-Declaración xurada asinada polo representante legal do movemento de renovación pedagóxica, da asociación ou da fundación indicando se solicita ou recibe outras axudas para o desenvolvemento da actividade, debendo sempre xustificar os gastos para os que solicita a axuda. En caso negativo, tamén declaración xurada de non ter solicitado ningún outro tipo de axuda para esa mesma actividade.
-Os recibos dos relatores ou coordinador/a deben especificar a retención do 15% de IRPF, nº de horas, concepto (docencia, conferencia ou coordinación). Así mesmo, deben declarar que non excedan os límites establecidos no artigo 3º do Decreto 202/2002, do 6 de xuño (DOG do 17 de xuño).
-Todas as facturas deben vir, debidamente cubertas, sen emendas, a nome da asociación e indicando tamén o nome da actividade que xera o gasto. Deben corresponder ao período que se xustifica e especificar CIF ou NIF e IVE, debendo constar nelas o selo do pagamento do importe.
-As facturas e recibos de aloxamento ou manutención, das persoas relatoras ou coordinador/a, deben incluír: nº de comidas e/ou nº de días de utilización do aloxamento, segundo o caso. Nos recibos dos desprazamentos debe constar o nº de quilómetros.
-As facturas de material teñen que especificar: concepto, nº de unidades, custo por unidade e importe total.
-Calquera cambio ou modificación referida á disposición cuarta desta orde deberá ser notificada á hora de presentar a xustificación da axuda en conformidade co artigo 11 da Lei 9/2007, do 13 de xuño, de subvencións de Galicia (DOG do 25 de xuño).
Ver referencia pdf "09800D006P024.PDF"